जैतो डीएसपी खुदकुशी कांड के दौरान पुलिस द्वारा पकड़ी गई बरनाला की दो लड़कियों को पुलिस ने छोड़ दिया। उनके बरनाला पहुंचने पर किसान संगठनों व अन्य संघर्षशील संगठनों ने हार पहनाकर उनका स्वागत किया। लड़कियों ने पुलिस पर अवैध रूप से हिरासत में रखने व प्रताड़ित करने का आरोप लगाया। साथ ही संघर्षशील संगठनों ने इस मसले को महिला कमीशन तक पहुंचाने की बात कही। पुलिस ने शक के आधार पर बरनाला की दो लड़कियों को पुलिस हिरासत में रखा गया था। यह लड़कियां जैतो में यूनिवर्सिटी कॉलेज में ही पढ़ाई कर रही है। किसान नेता जगराज हरदासपुर व इंकलाबी केंद्र पंजाब के प्रधान नारायण दत्त ने बताया के पुलिस द्वारा बरनाला की दो लड़कियां गुरबीर कौर व सुमनदीप कौर को डीएसपी द्वारा की खुदकुशी कांड में पकड़ लिया था। भारतीय किसान यूनियन डकोंदा व इंकलाबी केंद्र पंजाब के नेता इन दोनों लड़कियों को छुड़वाने के लिए एसएसपी फरीदकोट से मिलकर मिले थे। साथ ही सारी सच्चाई बताते हुए संघर्ष करने की चेतावनी दी थी। जिसके बाद पुलिस ने इन लड़कियों को रिहा किया। दोनों लड़कियों ने बताया कि पुलिस द्वारा उन्हें प्रताड़ित किया गया।